  Майя Бывальцева Эграын кун но ужбергатон ласянь валче вылысь мугорез кыдатонъя но тазалыкез юнматонъя огъет пуктозы. Кызьы ивортӥз Удмуртиысь тӧролэн но кивалтэтлэн пресс-службазы, элькун кивалтэтлэн тӧрезлэсь ужзэ быдэсъясь Виктор Савельев кивалтэмын улсын отын ужась группа люкаськылӥз. «Мерлыко инфраструктураез кылдытонын кун но ужбергатон ласянь валче ужанлэн пайдалыкез Удмуртиын возьматэмын ни. <…> Улосвылын тазалыко улонэз радъянлы кулэяськон вань, нош ужбергатонлэн ӟечлыко спортплощадкаос кылдытыны луонылкез вань. Оскисько, Эграын мугорез кыдатонъя но тазалыкез юнматонъя огъетэз пуктон ӵектос быдэстэмын луоз. Ми солы юрттыны тыршомы, Удмуртиын улӥсьёслэсь тазалыко улонлы кулэяськонзэс быдэстон понна мукет та выллем кичӧлтонъёслы но дурбасьтомы», — вераз ужась группалэн кенешонэзлы йылпумъянъёсъя Виктор Савельев. Спортъя выль огъет 3 сюрс квадрат метрлэсь трос интыез басьтоз, отын луозы спортзал но 25 метръем бассейн. Котькуд нунал 200 пала адями мугорзэ кыдатыны быгатоз: спортзал ог 75 муртлы чакламын, бассейн — 120 адямилы. Объектэз уже кутон дорозь вуттон инвесторлэн коньдонэз чотын мыноз. Улосвыл лэсьтӥськон ужъёслы валче вылысь коньдон висъялоз но коммуникациос борды итӥськыны юрттоз. Эгралэн администрациез лэсьтӥськон улэ 10 сюрс квадрат метр быдӟа музъем висъялоз шуыса вераз. Инвестициослэн огъя быдӟалазы 260 миллион манет луоз. Лэсьтӥськонэз 2018-тӥ арын кутскыны чакламын. Тодэ вайытом, кун, но ужбергатон ласянь валче вылысь пуктэм спортъя огъетъёс 2020-тӥ арозь Сарапулын но Пероггуртын кылдыны кулэ. Отын бассейнъёс лэсьтыны коньдон висъялоз улосвылысь инвестициосъя фонд. Тегъёс: Спорт ВикторСавельев Эгра Удмуртия лэсьтськон  